CELEX: 32021D1009
Language: bg
Date: 2021-06-18 00:00:00
Title: Решение (ОВППС) 2021/1009 на Съвета от 18 юни 2021 година за изменение на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)

22.6.2021   
               
               
                  BG
               
               
                  Официален вестник на Европейския съюз
               
               
                  L 222/18
               
            
         РЕШЕНИЕ (ОВППС) 2021/1009 НА СЪВЕТА
         от 18 юни 2021 година
         за изменение на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 22 май 2013 г. Съветът прие Решение 2013/233/ОВППС (1), с което се създаде мисията на Европейския съюз за подкрепа за интегрирано управление на границите в Либия (EUBAM Libya).
                  
               
                     (2)
                  
                  
                     На 19 януари 2020 г. Конференцията за Либия, проведена в Берлин, прие списък със заключения и създаде рамката за тяхното изпълнение чрез „Берлинския процес“ в подкрепа на плана от три точки, представен пред Съвета за сигурност на ООН от специалния представител на генералния секретар на ООН Гасан Саламе, с единствената цел да се подпомогне ООН при обединяването на международната общност в подкрепа на мирното разрешаване на кризата в Либия.
                  
               
                     (3)
                  
                  
                     На 12 февруари 2020 г. в Резолюция 2510 (2020) на Съвета за сигурност на ООН Съветът за сигурност на ООН приветства Берлинската конференция за Либия и одобри нейните заключения, като отбеляза, че тези заключения представляват важен елемент от намирането на всеобхватно решение на положението в Либия.
                  
               
                     (4)
                  
                  
                     На 29 юни 2020 г. при обстоятелствата, дължащи се на пандемията от COVID-19, Съветът прие Решение (ОВППС) 2020/903 (2) за удължаване на мандата на EUBAM Libya до 30 юни 2021 г.
                  
               
                     (5)
                  
                  
                     В контекста на стратегическия преглед на EUBAM Libya Комитетът по политика и сигурност (КПС) постигна съгласие на 2 март 2021 г. срокът на действие на мисията да бъде удължен с две години до 30 юни 2023 г. Освен това на 30 март 2021 г. КПС постигна съгласие в мандата на мисията да бъде въведена втора стратегическа цел за подкрепа на ръководените от ООН усилия за мир в Либия като част от Берлинския процес, в рамките на нейните основни области на действие (управление на границите, правоприлагане и наказателно правосъдие), а всяко евентуално бъдещо подпомагане чрез мисията следва да бъде решено на по-късен етап въз основа на специален стратегически анализ, представен от Европейската служба за външна дейност, ако бъде отправено официално искане от страна на ООН или либийските власти.
                  
               
                     (6)
                  
                  
                     На 16 април 2021 г. в Резолюция 2571(2021) на Съвета за сигурност на ООН, Съветът за сигурност на ООН призова всички страни да приложат изцяло споразумението за прекратяване на огъня от 23 октомври 2020 г. и настойчиво прикани държавите – членки на ООН, да зачитат и подкрепят пълното прилагане на посоченото споразумение, включително като оттеглят без по-нататъшно забавяне всички чуждестранни сили и наемници от Либия. Освен това той призова правителството на Либия да подобри прилагането на оръжейното ембарго, включително на всички входни пунктове, веднага след като упражни надзор, както и всички държави – членки на ООН, да си сътрудничат в тези усилия.
                  
               
                     (7)
                  
                  
                     Решение 2013/233/ОВППС следва да бъде изменено.
                  
               
                     (8)
                  
                  
                     EUBAM Libya ще се провежда в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2013/233/ОВППС се изменя, както следва:
            
                        1)
                     
                     
                        Член 2 се заменя със следното:
                        
                           „Член 2
                           Цели
                           
                              1.   EUBAM Libya оказва помощ на либийските власти при изграждането на структури в областта на държавната сигурност в Либия, особено в областта на управлението на границите, правоприлагането и наказателното правосъдие, за да се подпомогнат усилията за разбиване на мрежите на организираната престъпност, участващи по-специално в незаконно превеждане на мигранти, трафик на хора и тероризъм в Либия и региона на Централното Средиземноморие.
                           
                           
                              2.   EUBAM Libya подкрепя усилията на ООН за мир в Либия в областта на управлението на границите, правоприлагането и наказателното правосъдие.“
                           
                        
                     
                  
                        2)
                     
                     
                        Член 3 се изменя, както следва:
                        
                                    а)
                                 
                                 
                                    в параграф 1 уводните думи се заменят със следното:
                                    „С оглед постигане на целта, установена в член 2, параграф 1, EUBAM Libya:“;
                                 
                              
                                    б)
                                 
                                 
                                    вмъква се следният параграф:
                                    
                                       „1а.   Ако ООН или либийските власти отправят официално искане, Съветът взема решение въз основа на специален стратегически анализ, представен от Европейската служба за външна дейност, относно подкрепата, която да бъде предоставена от EUBAM Libya за постигане на целта, посочена в член 2, параграф 2.“
                                    
                                 
                              
                  
                        3)
                     
                     
                        В член 13, параграф 1 се добавя следната алинея:
                        „Референтната сума, предназначена за покриване на свързаните с EUBAM Libya разходи за периода от 1 юли 2021 г. до 30 юни 2023 г., е в размер на 84 850 000 EUR.“
                     
                  
                        4)
                     
                     
                        В член 16 втора алинея се заменя със следното:
                        „Прилага се до 30 юни 2023 г.“
                     
                  
         
            Член 2
            Настоящото решение влиза в сила в деня на приемането му.
            То се прилага от 1 юли 2021 г.
         
         
            Съставено в Брюксел на 18 юни 2021 година.
            
               
                  За Съвета
               
               
                  Председател
               
               J. LEÃO
            
         
         
            (1)  Решение 2013/233/ОВППС на Съвета от 22 май 2013 г. относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 138, 24.5.2013 г., стр. 15).
         
            (2)  Решение (ОВППС) 2020/903 на Съвета от 29 юни 2020 г. за изменение на Решение 2013/233/ОВППС относно мисията на Европейския съюз за подкрепа за интегрирано управление на границите в Либия (EUBAM Libya) (ОВ L 207, 30.6.2020 г., стр. 32).